Του Παναγιώτη Στάθη

Ενα απίστευτο περιστατικό, που πιθανόν εμπίπτει στις διατάξεις του αντιρατσιστικού νόμου, απασχολεί πλέον τις εισαγγελικές αρχές! Η Εισαγγελέας του Αρείου Πάγου Ξένη Δημητρίου έδωσε εντολή έρευνας με αφορμή δημοσίευμα της ιστοσελίδας i-efimerida, σύμφωνα με το οποίο, ηλικιωμένος φέρεται να απομακρύνθηκε από γηροκομείο στην περιοχή των Καλαβρύτων γιατί ήταν ομοφυλόφιλος. Το δημοσίευμα μάλιστα ανεφερε πως ο ηλικιωμένος, που αντιμετωπίζει σοβαρά προβλήματα υγείας, μεταφέρθηκε από το πρόγραμμα "Βοήθεια στο Σπίτι" στη Μονάδα Φροντίδας Ηλικιωμένων "Καλλιμανοπούλειο", η οποία βρίσκεται στα Καλάβρυτα και υπάγεται στη Μητρόπολη.

Όμως, όπως ανέφερε το ρεπορτάζ του tempo24.news, προ ημερών ο δήμος Πατρέων ενημερώθηκε ότι ο ηλικιωμένος εκδιώχθηκε από το ίδρυμα, καθώς ο Μητροπολίτης Αμβρόσιος -που φέρεται ότι έχει τον πρώτο... λόγο στο "Καλλιμανοπούλειο"- έμαθε ότι ο γέροντας είναι ομοφυλόφιλος.

Έρευνα

Η ανώτατη εισαγγελική λειτουργός έδωσε παραγγελία για τη διενέργεια ποινικής προκαταρκτικής εξέτασης από τον εισαγγελέα Καλαβρύτωνζητώντας να διερευνηθεί αν ενδεχομένως έχει διαπραχθεί και αδίκημα που τιμωρείται από τις διατάξεις του αντιρατσιστικού νόμου.

Πάντως, αξίζει να σημειωθεί ότι κατά την πρόσφατη δίκη του για τα ομοφοβικά του σχόλια, οι δικηγόροι υπεράσπισης του κ. Αμβρόσιου φέρονται να είχαν παρουσιάσει ως ελαφρυντικό ότι περιθάλπτει στη Μητρόπολή του ακόμη και... ομοφυλόφιλους.

Μετά το σάλο που προκλήθηκε, σύμφωνα με το tempo24news, στο ζήτημα παρενέβη ο διευθυντής του "Καλλιμανοπούλειου" ιδρύματος, με αποτέλεσμα ο μητροπολίτης Καλαβρύτων Αμβρόσιος να ανακαλέσει την αρχική του απόφαση.

Ο Πατρινός ηλικιωμένος, όπως ανακοινώθηκε, θα εξακολουθήσει να δέχεται τη φροντίδα του "Καλλιμανοπούλειου".